跋周昉畫錫宴圖
作者：張鎡
朝代：宋

paragraphs: 汾陽賸建扶危功，清議那有魚軍容。
倖人恃寵自矜伐，似可唾去極力攻。
今也束带比肩立，絕口不問如盲聾。
水衡有錢誰敢費，設席授几爲爾供。
金鵝罩底果何品，異饌定不人間同。
翠環玉勺未分勸，坐列有序隨卑崇。
君恩天大且籠蓋，天意不假人方窮。
鳳凰五章爲世瑞，亦許梟獍鳴雌雄。
西山靈木作上藥，道旁惡草翻茸茸。
方圓白黑正殊調，端在處者全吾躬。
魯叟當年諾陽虎，望之計拙排顯恭。
我披此畫屢歎息，杜老謀深言至公。